登恒山
高明并日月，内外联华夷。风霆时呼吸，昴毕有光辉。五岳目尊大，两间孤撑持。虞夏崇秩祀，幽并固旧基。茂林禽鸟乐，前村樵牧知。磅礡列汉郡，蹲踞壮帝畿。蛇表将军阵，石傍帝王飞。瑶草四时色，绮树万年枝。阴晴送远目，今古付屈卮。梵宫得遗璧，仙台閒敲棋。扪英解含笑，啜芳可疗饥。何当谢尘鞅，攀蹑上云梯。
主题：山水
情感：失意